# KРИТЕРИЈУМИ ОЦЕЊИВАЊА ЗА ПРЕДМЕТ ФИЗИЧКО ВАСПИТАЊЕ

Наставник се руководи следећим принципима при оцењивању:

1)поузданост: означава усаглашеност оцене са утврђеним, јавним и прецизним критеријумима оцењивања;

2)ваљаност: оцена исказује ефекте учења (оствареност исхода, ангажовање и напредовање ученика);

3)разноврсност начина оцењивања: избор одговарајућих и примена различитих метода и техника оцењивања како би се осигурала ваљаност, поузданост и објективност оцена;

4)редовност и благовременост оцењивања, обезбеђује континуитет у информисању ученика о њиховој ефикасности у процесу учења и ефекат оцене на даљи процес учења;

5)оцењивање без дискриминације и издвајања по било ком основу;

6)уважавање индивидуалних разлика.

 **Предмет и врсте оцењивања:**

 Оцена је бројчана. Праћење развоја и напредовања ученика у достизању исхода и стандарда постигнућа, као и напредовање у развијању компетенција у току школске године обавља се формативним и сумативним оцењивањем. Формативно оцењивање, у смислу ових критеријума, јесте редовно и планско прикупљање релевантних података о напредовању ученика, постизању прописаних исхода и циљева и постигнутом степену развоја компетенција ученика. Сумативно оцењивање, у смислу ових критеријума, јесте вредновање постигнућа ученика на крају програмске целине или класификационог периода из предмета . Оцене добијене сумативним оцењивањем су, по правилу, бројчане и уносе се у дневник рада, а могу бити унете и у педагошку документацију.

 **Оценом се изражава:**

1)оствареност циљева и прописаних, односно прилагођених стандарда постигнућа, достизање исхода и степена развијености компетенција у току савладавања програма предмета;

2)ангажовање ученика у настави;

3)напредовање у односу на претходни период;

4)препорука за даље напредовање ученика.

Бројчане оцене су: одличан (5), врло добар (4), добар (3), довољан (2) и недовољан (1).

**Оцену одличан (5)** добија ученик који је радом у току школске године побољшао своје моторичке способности и чији резултати знатно превазилазе стандарде узраста ученика; који у стицању и примени моторичких умења и навика и теоријских знања (тзв. спортско-техничким достигнућима) знатно превазилази постављене захтеве по обиму и квалитету и који има веома активан однос према физичком васпитању.

**Оцену врло добар (4)** добија ученик који радом у току школске године побољшава своје моторичке способности и чији резултати превазилазе стандарде узраста ; који у стицању и примени моторичких умења и навика и теоријских знања (тзв. Спортско-техничким достигнућима) превазилази постављене захтеве по обиму и квалитету и који има активан однос према физичком васпитању.

**Оцену добар (3)** добија ученик који је радом побољшао у току школске године моторичке способности у границама стандарда узраста , чија су моторичка умења и теоријска знања у границама минималних образовних захтева и чији је однос према физичком васпитању задовољавајући.

**Оцену довољан (2)** добија ученик који у току године није побољшао своје моторичке способности, чија су моторичка умења и теоријска знања испод утврђених стандарда и који показује минимум интересовања ка физичком васпитању.

**Оцену недовољан (1)** добија ученик чије су моторичке способности опале, и који не испуњава очекиване стандарде, као и који не показују ни минимум интересовања за одржавање својих моторичких и функционалних способности, а који је здрав.​

**Праћење и оцењивање**

Оцењивање се врши бројчано, на основу остваривања оперативних задатака и минималних образовних захтева. Праћење напредовања ученика обавља се сукцесивно, током целе школске године, на основу јединствене методологије која предвиђа следеће тематске целине: стање моторичких способности, усвојене здравствено-хигијенске навике, достигнути ниво савладаности моторних знања, умења и навика у складу са индувидуалним могућностима ученика, однос према раду.

•Усвојеност здравствено-хигијенских навика прати се на основу утврђивања нивоа правилног држања тела и одржавања личне и колективне хигијене, а такође и на основу усвојености и примене знања из области здравља.

•Степен савладаности моторичких знања и умења спроводи се на основу минималних програмских захтева, који је утврђен на крају навођења програмских садржаја.

•Однос према раду вреднује се на основу редовног и активног учествовања у наставном процесу, такмичењима и ваншколским активностима.

•Оцењивање степена савладаности моторичких знања и умења спроводи се према утврђеним минималним образовним захтевима.

**Минимални образовни захтеви**

**Атлетика**

* Приказ технике трчања;
* Приказ технике скока у даљ - варијанта „увинуће";
* Приказ технике скока у вис варијанта „маказе";
* Вишебој - тробој: трчање на 50 m,100m,500m и 800m , скок у даљ
* Вежбе на справама и тлу (ученице)
* Комбинације вежби: на тлу, греди и разбоју, прескок; (ученици)
* Комбинације вежби: на тлу, прескок и једне справе у упору и вису.
* Гимнастички полигон: састављен од вежби на тлу и справама

**Рукомет**

* Једна комбинација елемената технике примењених у ситуацији игре (додавање, вођење и шутирање).

**Ритмичка гимнастика и народни плесови**: (за ученице) обавезни

* састав без реквизита; замаси, кружења, трчања, поскоци и скокови кроз вијачу. За ученике и ученице: једно коло уз музику.

**Кошарка**

* Једна комбинација елемената технике примењених у ситуацији игре (додавање, вођење и шутирање). Кошаркашки полигон састављен од елемената кошаркашке технике

**Одбојка**

* Једна комбинација елемената технике примењених у ситуацији игре (додавање, сервис, смеч и блок)

**Образовни стандарди**

ОСПОСОБЉЕНОСТ У ВЕШТИНАМА

Подразумева ниво савладаности садржаја програма Физичког васпитања: • Спортске игре (кошарка, одбојка, рукомет, фудбал),

•Атлетика (трчање, скокови, бацање),

•Вежбе на справама и тлу, прескок, греда, двовисински разбој, кругови, коњ са хватаљкама, вратило, разбој),

•Плес, Ритмичка гимнастика, Пливање, Стони тенис и Вежбе обликовања

**Основни ниво**

У подобласти СПОРТСКЕ ИГРЕ ученик/ученица: - игра спортску игру примењујући основну технику, неопходна правила и сарађује са члановима екипе изражавајући сопствену личност уз поштовање других - зна функцију спортске игре, основне појмове, неопходна правила, основне принципе тренинга и пружа прву помоћ

**Средњи ниво**

У подобласти СПОРТСКЕ ИГРЕ ученик/ученица: - игра спортску игру примењујући виши ниво технике, већи број правила, једноставније тактичке комбинације и уз висок степен сарадње са члановима екипе изражава сопствену личност уз поштовање других - зна функцију и значај спортске игре, већи број правила, принципе и утицај тренинга

**Напредни ниво**

У подобласти СПОРТСКЕ ИГРЕ ученик/ученица: игра спортску игру примењујући сложене елементе технике, испуњавајући тактичке задатке, учествује у организацији утакмице и суди на утакмицама - зна тактику игре, систем такмичења, начин организовања утакмице и суди.

**Уважавање индивидуалних разлика приликом оцењивања**

Оцењивање се обавља уз уважавање ученикових способности, степена спретности и умешности.

Ученик са изузетним способностима, који стиче образовање и васпитање на прилагођен и обогаћен начин применом индивидуалног образовног плана, оцењује се на основу остварености циљева и прописаних стандарда постигнућа, као и на основу ангажовања.

Ученик који има тешкоће у учењу услед социјалне ускраћености, сметњи у развоју, инвалидитета и других разлога и коме је потребна додатна подршка у образовању и васпитању, оцењује се на основу остварености циљева и стандарда постигнућа према плану индивидуализације или у току савладавања индивидуалног образовног плана.

Ученику који стиче образовање и васпитање по индивидуалном образовном плану, а не испуњава захтеве по прилагођеним циљевима и исходима образовно-васпитног рада, ревидира се индивидуални образовни план.

**Начин и поступак оцењивања**

Ради планирања рада и даљег праћења напредовања ученика, наставник на почетку школске године процењује степен развијености компетeнција ученика у оквиру одређене области, предмета, или теме од значаја за наставу у тој школској години (у даљем тексту: иницијално процењивање).

Резултати иницијалног процењивања користе се и као податак за даље унапређивање рада школе у области наставе и учења. Оцењивање се остварује применом различитих метода и техника, које наставник бира у складу с критеријумима оцењивања и прилагођава потребама и развојним специфичностима ученика.

Закључна оцена је бројчана и утврђује се на основу свих оцена од почетка школске године и сагледавања развоја, напредовања и ангажовања ученика и прикупљених података у педагошкој документацији наставника.

Закључну оцену из предмета утврђује одељењско веће на предлог предметног наставника.​Закључна оцена за успех из предмета може изузетно да буде и највећа појединачна оцена уписана у дневник, добијена било којом техником провере постигнућа.

Закључна оцена за успех из предмета не може да буде мања од:

1)одличан (5), ако је аритметичка средина свих појединачних оцена најмање 4,50;

2)врло добар (4), ако је аритметичка средина свих појединачних оцена од 3,50 до 4,49;

3)добар (3), ако је аритметичка средина свих појединачних оцена од 2,50 до 3,49;

4)довољан (2), ако је аритметичка средина свих појединачних оцена од 1,50 до 2,49.

Закључна оцена за успех из предмета је недовољан (1), ако је аритметичка средина свих појединачних оцена мања од 1,50.

**Обавештавање о оцењивању**

На почетку школске године наставник је дужан да на примерен начин обавести ученика о прописаним циљевима, стандардима постигнућа и исходима учења.

На почетку школске године ученици, родитељи, односно старатељи се обавештавају о критеријумима, начину, поступку, динамици, распореду оцењивања и доприносу појединачних оцена закључној оцени.

**Евиденција о успеху ученика**

 Наставник у поступку оцењивања прикупља и бележи податке о постигнућима ученика, процесу учења, напредовању и развоју ученика током године у дневнику рада и својој педагошкој документацији.

Под педагошком документацијом, у смислу овог правилника, сматра се писана или електронска документација наставника која садржи: личне податке о ученику и његовим индивидуалним својствима која су од значаја за постигнућа, податке о провери постигнућа, ангажовању ученика и напредовању, датим препорукама, понашању ученика и друге податке од значаја за рад са учеником и његово напредовање.

Подаци унети у педагошку документацију могу бити коришћени за потребе информисања родитеља, приликом одлучивања по приговору или жалби на оцену и у процесу самовредновања и екстерног вредновања квалитета рада установе.

Стручно веће наставника предмета из области рада физичког васпитања је у целости сагласно са критеријумом оцењивања који је дефинисан и усклађен са Правилником о оцењивању ученика о средњем образовању и васпитању, објављен у "Службеном гласнику РС", бр. 82/2015 од 28.9.2015. године, а ступио је на снагу 6.10.2015.